PATVIRTINTA

 Akmenės rajono

 Kruopių pagrindinės mokyklos

 direktoriaus

 2020 m. spalio 13 d. įsakymu Nr. V-177

**AKMENĖS RAJONO KRUOPIŲ PAGRINDINĖS MOKYKLOS**

**PEDAGOGŲ ETIKOS KODEKSAS**

**I SKYRIUS**

**BENDROSIOS NUOSTATOS**

1. Akmenės rajono Kruopių pagrindinės mokyklos (toliau – Mokykla) Pedagogų etikos kodeksas (toliau – Kodeksas) apibrėžia pagrindinius Mokyklos pedagoginių darbuotojų profesinės etikos reikalavimus ir įsipareigojimus.

2. Kodekso paskirtis – padėti pedagogams vadovaujantis pagarbos, teisingumo, žmogaus teisių pripažinimo, atsakomybės, sąžiningumo, atidos ir solidarumo principais siekti etiško ir profesionalaus elgesio su mokiniais, jų tėvais ir/ar globėjais, rūpintojais ir kolegomis.

3. Kodeksas papildo pedagogų teisių, pareigų, atsakomybės nuostatas, kurios yra reglamentuotos LR švietimo įstatyme, Mokyklos nuostatuose, Kruopių pagrindinės mokyklos vidaus tvarkos taisyklėse ir kituose norminiuose aktuose.

4. Kodeksas parengtas remiantis 2018 m. birželio 11 d. ŠMM įsakymu Nr. V-561 „Dėl pedagogų etikos kodekso tvirtinimo“.

5. Laikytis Kodekso reikalavimų – asmeninis pedagogo, siekiančio tinkamai ir kokybiškai atlikti savo pareigas, didinti profesijos prestižą ir pasitikėjimą šalies švietimo sistema, įsipareigojimas ir garbės reikalas, o jų pažeidimas užtraukia atsakomybę, numatytą Lietuvos Respublikos švietimo įstatyme ir kituose teisės aktuose, reglamentuojančiuose pedagogų veiklą.

**II SKYRIUS**

**PAGRINDINĖS SĄVOKOS IR PRINCIPAI**

6. Pagrindinės Kodekse vartojamos sąvokos:

***Etika*** – tai asmens elgesį ir veiksmus sąlygojantis vertybių taikymas.

***Moralė*** – tai žmonių elgesį reguliuojančios normos ir principai.

**Pedagogų etika** – dora, pareigingumu, atsakingumu, kūrybingumu, sąžiningumu, teisingumu, žmoniškumu, objektyvumu grindžiami tarpusavio ir darbo santykiai, nepriekaištingas etinės elgsenos laikymasis viešame gyvenime.

***Vertybė*** – idėjos ir įsitikinimai, formuojantys, skatinantys žmogaus būvį ar elgseną.

***Tolerancija*** – pakantus gerbimas kitos nuomonės, požiūrių, įsitikinimų, tikėjimo.

***Kompetencija*** – funkcinis gebėjimas adekvačiai atlikti tam tikrą veiklą, turėti jai pakankamai žinių, įgūdžių, energijos.

***Etikos problema*** – netinkamai padarytas sprendimas ar atliktas veiksmas, pažeidžiantis etikos normas.

***Etiškas sprendimas*** – tai geras, teisingas, visuomenės daugumos puoselėjamoms vertybėms neprieštaraujantis sprendimas.

***Etikos normų pažeidimas*** – poelgis, veiksmas, elgesys darbe, visuomenėje, tarpusavio bendravime, sukeliantis prieštaringus bendradarbių vertinimus, pasireiškiančius priimtų etikos kodekse dorovinės elgsenos normų nepaisymu, ignoravimu ar pažeidimu, kuris neigiamai veikia bendruomenės mikroklimatą, trikdo darbinę nuotaiką ir darbo ritmą.

***Privatus pedagogo interesas*** – turtinis arba neturtinis pedagogo suinteresuotumas.

***Interesų konfliktas*** – situacija, kai pedagogas, atlikdamas savo pareigas, vykdo pavedimus ir priima sprendimus, susijusius su jo privačiais interesais.

7. Pedagogai savo veikloje vadovaujasi šiais pagrindiniais elgesio ir veiklos principais:

7.1. ***Pagarbos principas.*** Vadovaudamasis šiuo principu pedagogas pripažįsta, kad bendravimas su mokiniais, jų tėvais (globėjais, rūpintojais), kitais šeimos ir įstaigos bendruomenės nariais grindžiamas asmens orumo ir nelygstamos vertės pripažinimu bei pasitikėjimu, taip kuriant saugią, atvirą, savivertę ir kūrybiškumą skatinančią atmosferą.

7.2. ***Teisingumo principas.*** Vadovaudamasis šiuo principu pedagogas pripažįsta mokinių ugdymosi poreikių įvairovę, atsižvelgia į kiekvieno mokinio socialinės, kultūrinės aplinkos ypatumus ir yra nešališkas vertindamas kiekvieno mokinio pasiekimus ir pažangą, ugdymosi poreikius, mokinių ar jų grupių dalyvavimą bendruomenės gyvenime, spręsdamas konfliktus.

7.3. ***Žmogaus teisių pripažinimo principas.*** Vadovaudamasis šiuo principu pedagogas nepažeidžia mokinio teisių ir teisėtų interesų, vadovaujasi lygiateisiškumo ir nediskriminavimo nuostatomis ir siekia, kad socialiniai, rasiniai, kalbiniai, religiniai arba kiti veiksniai nedarytų įtakos jo elgesiui profesinėje veikloje.

7.4. ***Atsakomybės principas.*** Vadovaudamasis atsakomybės principu pedagogas veikia kaip profesionalas, nuolat tobulina savo profesines kompetencijas, reikalingas siekiant kokybiškai atlikti pedagoginį darbą – ugdyti remiantis kiekvieno mokinio gebėjimais, ugdymosi poreikiais ir polinkiais.

7.5. ***Sąžiningumo principas.*** Vadovaudamasis sąžiningumo principu pedagogas teikia teisingą informaciją apie savo patirtį, profesinę padėtį ir kompetenciją, savo profesinėje veikloje sąžiningai naudoja išteklius, vadovaujasi švietimo įstaigos vidaus tvarkos taisyklėmis, nepiktnaudžiauja nei savo padėtimi, nei mokinio (mokinių) pasitikėjimu, jų nenaudoja asmeninės naudos tikslais.

7.6. ***Atidos ir solidarumo principas.*** Vadovaudamasis atidos ir solidarumo principu, žmogiško solidarumo nuostatomis pedagogas bendrauja su mokiniais, jų tėvais (globėjais, rūpintojais), kitais mokinio šeimos nariais, kolegomis ir bendruomene siekdamas geros mokinių savijautos, savo empatija ir veiksmais įrodydamas suprantąs mokinio (mokinių) emocinę būseną.

**III SKYRIUS**

**PEDAGOGŲ PROFESINĖS ETIKOS REIKALAVIMAI IR ĮSIPAREIGOJIMAI**

8. Pedagogas savo profesinėje veikloje:

8.1. perteikia tautos ir žmonijos kultūros vertybes jaunajai kartai. Gerbia žmogų, jo teises ir pareigas, Mokyklą, Valstybę ir jos institucijas. Nesitaiksto su žmogaus teises bei orumą pažeidžiančiu elgesiu;

8.2. su mokiniais/ugdytiniais ir visais kitais atvejais yra pagarbus, mandagus ir korektiškas;

8.3. vienodai tarnauja visiems bendruomenės nariams, nepaisydamas tautybės, rasės, negalios, lyties, lytinės orientacijos, amžiaus, socialinės padėties, religinių įsitikinimų ir politinių pažiūrų;

8.4. siekia tarnybinio ir profesinio pripažinimo sąžiningu darbu, remdamasis visuomenine veikla, gebėjimu rūpintis mokiniais/ ugdytiniais;

8.5. saugo savo reputaciją;

8.6. Mokyklos bendruomenėje tarpusavio santykius grindžia kolegialumu, partneryste ir pagarba; saugo ne tik savo, bet ir savo kolegų autoritetą, mokinių/ugdytinių ar kitų asmenų akivaizdoje nežemina kolegų;

8.7. kilus nesutarimams arba konfliktui, siekia konstruktyviai juos įveikti: elgiasi tolerantiškai, atvirai, objektyviai ir savikritiškai, išklauso visų pusių argumentus ir ieško optimaliai teisingo sprendimo;

8.8. gerbia mokinį kaip asmenybę;

8.9. vertindamas mokinių/ugdytinių mokymosi pasiekimus ir elgesį, siekia objektyvumo ir teisingumo, stiprina mokinių savigarbą ir pasitikėjimą savimi;

8.10. elgiasi diskretiškai, laikosi reikalavimų neperduoti kitiems asmenims mokinio ar ugdytinio jam asmeniškai patikėtą informaciją, išskyrus įstatymų numatytus atvejus;

8.11. neviešina konfidencialios tarnybinės informacijos, skirtos vidinei Mokyklos veiklai.

**IV SKYRIUS**

**PEDAGOGŲ ETIKOS KODEKSO PRIĖMIMAS IR ĮGYVENDINIMAS**

9. Kruopių pagrindinės mokyklos pedagogų etikos kodeksas skelbiamas Mokyklos internetiniame puslapyje.

10. Mokyklos pedagogai privalo laikytis Kodekso nuostatų.

11. Mokyklos pedagogų posėdyje slaptu balsavimu renkama etikos komisija, susidedanti iš 3 -5 Mokyklos pedagogų.

12. Etikos komisija rengia etikos komisijos darbo reglamentą bei nagrinėja Kodekso nuostatų pažeidimų atvejus.

13. Etikos komisijos nutarimai priimami balsuojant.

14. Su etikos komisijos sprendimais supažindinami pedagogai, galimai pažeidę Kodekso nuostatas.

15. Už pedagogų etikos pažeidimus, atsižvelgiant į pažeidimo sunkumą, taikytinos moralinio poveikio priemonės.

\_\_\_\_\_\_\_\_\_\_\_\_\_\_\_